CELEX: 32013R0598
Language: sl
Date: 2013-06-24 00:00:00
Title: Izvedbena uredba Komisije (EU) št. 598/2013 z dne 24. junija 2013 o spremembi Izvedbene uredbe (EU) št. 564/2012 o določitvi zgornjih meja proračuna za leto 2012 za nekatere sheme neposrednih podpor iz Uredbe Sveta (ES) št. 73/2009

25.6.2013   
            
            
               SL
            
            
               Uradni list Evropske unije
            
            
               L 172/9
            
         IZVEDBENA UREDBA KOMISIJE (EU) št. 598/2013
   z dne 24. junija 2013
   o spremembi Izvedbene uredbe (EU) št. 564/2012 o določitvi zgornjih meja proračuna za leto 2012 za nekatere sheme neposrednih podpor iz Uredbe Sveta (ES) št. 73/2009
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1) ter zlasti člena 142(c) Uredbe,
   ob upoštevanju naslednjega:
   
               (1)
            
            
               S členom 69(4) Uredbe (ES) št. 73/2009 so sredstva, ki se lahko uporabljajo za kateri koli vezani ukrep iz člena 68(1)(a)(i) do (iv) ter člena 68(1)(b) in (e) navedene uredbe, omejena na 3,5 % nacionalne zgornje meje iz člena 40 Uredbe (ES) št. 73/2009. Zaradi jasnosti bi morala Komisija objaviti zgornjo mejo, ki izhaja iz zneskov, ki so jih države članice sporočile za zadevne ukrepe.
            
         
               (2)
            
            
               Zgornje meje proračuna za podporo iz člena 68(1)(a)(i) do (iv) ter člena 68(1)(b) in (e) Uredbe (ES) št. 73/2009 za koledarsko leto 2012 so določene v Prilogi III k Izvedbeni uredbi Komisije (EU) št. 564/2012 (2)
               
            
         
               (3)
            
            
               Izvedbena uredba Komisije (EU) št. 1270/2012 (3) določa nekatera odstopanja za Portugalsko glede roka za revizijo odločitve o posebni podpori za leto 2012, glede roka za obveščanje o taki reviziji, glede pogojev, ki veljajo za posebne kmetijske dejavnosti z dodatnimi koristmi za kmetijstvo, ter glede informacij, ki jih vsebujejo zahtevki za pomoč.
            
         
               (4)
            
            
               Portugalska je 4. januarja 2013 Komisijo obvestila o spremenjenih ukrepih podpore, ki jih namerava uporabiti za leto 2012.
            
         
               (5)
            
            
               Portugalska glede na predložene informacije namerava:
               
                           —
                        
                        
                           spremeniti trenutni ukrep podpore iz člena 68(1)(b) Uredbe (ES) št. 73/2009 v sektorju mleka s povečanjem sredstev, dodeljenih za ta ukrep, iz 8,8 milijona EUR na 10,32 milijona EUR v letu 2012,
                        
                     
                           —
                        
                        
                           spremeniti trenutni ukrep podpore iz člena 68(1)(a)(i) Uredbe (ES) št. 73/2009 in ga omejiti na samice goveda pasme „Brava de Lide“, kar bi zmanjšalo zadevna sredstva za 2,53 milijona EUR,
                        
                     
                           —
                        
                        
                           uvesti nov ukrep podpore v skladu s členom 68(1)(a)(v) Uredbe (ES) št. 73/2009 za vzdrževanje nekaterih avtohtonih pasem goveda („Alentejana“, „Mertolenga“), ovac („Serra de Estrela“, „Churra de Terra Quente“) in koz („Serrana“), v celotni vrednosti 1,68 milijona EUR dodeljenih sredstev in
                        
                     
                           —
                        
                        
                           zmanjšati sredstva za ukrep iz člena 68(1)(a)(v) Uredbe (ES) št. 73/2009 v zvezi z ekstenzivnim pašništvom za 0,67 milijona EUR.
                        
                     
         
               (6)
            
            
               Navedene spremembe vplivajo na raven podpore, določene s členom 68(1)(a)(i) do (iv) ter členom 68(1)(b) in (e) Uredbe (ES) št. 73/2009 ter na zgornje meje proračuna za Portugalsko, določene v Prilogi III k Izvedbeni uredbi Komisije (EU) št. 564/2012.
            
         
               (7)
            
            
               Izvedbeno uredbo (EU) št. 564/2012 bi bilo zato treba ustrezno spremeniti. Ker spremembe zadevajo leto 2012, je primerno, da navedena uredba začne takoj veljati.
            
         
               (8)
            
            
               Ukrepi iz te uredbe so v skladu z mnenjem Upravljalnega odbora za neposredna plačila –
            
         SPREJELA NASLEDNJO UREDBO:
   Člen 1
   V Prilogi III k Izvedbeni uredbi (EU) št. 564/2012 se vrstica, ki zadeva Portugalsko, nadomesti:
   
      
                  „Portugalska
               
               
                  20 200“
               
            
   Člen 2
   Ta uredba začne veljati dan po objavi v Uradnem listu Evropske unije.
   
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 24. junija 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 30, 31.1.2009, str. 16.
   
      (2)  UL L 168, 28.6.2012, str. 26.
   
      (3)  UL L 357, 28.12.2012, str. 7.